 MUZEUL VRANCEI

Str. Cuza Vodă nr. 8, telefon 0237.222.890

<https://www.muzeulvrancei.ro>

muzeulvrancea@gmail.com

8 iunie 2025

 COMUNICAT DE PRESĂ

Consiliul Județean Vrancea organizează prin Muzeul Vrancei, joi 12 iunie 2025, simpozionul „Anghel Saligny – un veac de la trecerea în eternitate”. Anghel Saligny este una dintre personalitățile incontestabile din istoria modernă a României, care a contribuit prin realizările sale novatoare în domeniul tehnicii la recuperarea decalajului dezvoltării industriale a României în raport cu țările occidentale. De numele său se leagă modernizarea, extinderea și construirea porturilor fluviale românești Turnu Severin, Giurgiu-Ramadan, Galați și Brăila, a portului maritim Constanța, transformarea Dunării într-o arteră de transport eficientă și sigură, proiectarea și realizarea primei conducte pentru transport petrol din zona de rafinare a Ploieștilor la portul Constanța, adoptarea unor tehnologii revoluționare în domeniul construcției podurilor metalice și a silozurilor din beton armat etc. Dar cea mai mare realizare este podul peste Dunăre de la Fetești-Cernavodă, cel mai lung pod din Europa acelui timp, construit în numai șase ani și inaugurat pe 14 septembrie 1895, anul acesta împlinindu-se 130 de ani de la darea sa în folosință. Pentru această aniversare, cu sprijinul Bibliotecii Academiei Române, care ne-a pus la dispoziție imagini din fototeca instituției, va fi vernisată, în premieră la Focșani, o expoziție cu imaginile acestei bijuterii din domeniul tehnici, din albumul *Podul Carol I*, realizat de fotograful Franz Duschek Jr. Cu acest prilej va fi lansat și albumul omagial *Anghel Saligny – un veac de la trecerea în eternitate.* Membru corespondent al Academiei Române din 31 martie 1892, titular din 7 aprilie 1897, vicepreședinte al instituției în perioada 26 martie 1901 – 23 martie 1904 și președinte între 18 aprilie 1907 și 25 mai 1910, Anghel Saligny este brand-ul României moderne, numele său fiind sinonim cu performanța științifică. Simpozionul din 12 iunie este și ocazia pentru a ne reaminti despre perioada cosmopolită a secolului XIX când în Focșanii Moldovei și Focșanii Munteniei trăiau puternice comunități de italieni, austrieci, unguri, italieni, greci, ca să nu mai vorbim despre diaspora evreiască și puternica Epitropie a armenilor. Vă invităm dragi iubitori ai istoriei României, care apreciați valorile și respectați cultura, să-l omagiem pe cel mai mare inginer constructor român, născut din doi străini naturalizați, cu o operă inginerească neegalată în istoria tehnicii românești, ale cărui principii au fost loialitatea față de statul român, corectitudinea față de oameni, grija pentru banul public și respectul pentru profesie! Simpozionul va începe la ora 11:00 și se va desfășura în Foyerul instituției, din strada Cuza Vodă, nr. 8.